b'\n_START_ARTICLE_\nMonarhia \xc3\xaen Suedia\n_START_PARAGRAPH_\nMonarhia \xc3\xaen Suedia se refer\xd3\x91 la \xc8\x99eful de stat monarhic al Suediei, \xc8\x9bar\xc4\x83 cu o monarhie constitu\xc8\x9bional\xc4\x83 \xc8\x99i ereditar\xc4\x83 \xc8\x99i cu un sistem de guvern\xc4\x83m\xc3\xa2nt parlamentar. Monarhia \xc3\xaen Regatul Suediei (Konungariket Sverige \xc3\xaen suedez\xc4\x83) dateaz\xc4\x83 din timpuri str\xc4\x83vechi. Ini\xc8\x9bial o monarhie electiv\xc4\x83, aceasta a devenit o monarhie ereditar\xc4\x83 \xc3\xaen secolul al XVI-lea pe timpul domniei lui Gustav Vasa, de\xc8\x99i to\xc8\x9bi monarhii preceden\xc8\x9bi f\xc4\x83ceau parte dintr-un num\xc4\x83r limitat de familii care sunt considerate ca dinastii regale \xc3\xaen Suedia. \xc3\x8en prezent, Suedia este un stat cu o democra\xc8\x9bie reprezentativ\xc4\x83, cu un sistem parlamentar bazat pe suveranitate popular\xc4\x83, a\xc8\x99a cum este definit \xc3\xaen Actul de Guvernare (una din cele patru Legi fundamentale ale statului care formeaz\xc4\x83 Constitu\xc8\x9bia). Monarhul \xc8\x99i membrii familiei regale au diferite obliga\xc8\x9bii oficiale si neoficiale, interne si interna\xc8\x9bionale . Carl al XVI-lea Gustaf a devenit rege al Suediei pe 15 septembrie 1973, la moartea bunicului s\xc4\x83u, Gustaf al VI-lea Adolf.\n_START_SECTION_\n\xc3\x8enaintea secolului al XVI-lea\n_START_PARAGRAPH_\nSuedia a fost un regat \xc3\xaenc\xc4\x83 din timpuri preistorice. \xc3\x8enc\xc4\x83 din secolul I Tacit men\xc8\x9bioneaz\xc4\x83 un rege al suedezilor. Cu toate acestea, ordinea succesiunii p\xc3\xa2n\xc4\x83 la Eric cel Victorios (mort \xc3\xaen 995) este cunoscut\xc4\x83 exclusiv datorit\xc4\x83 relat\xc4\x83rilor controversate din punct de vedere istoric din Saga._NEWLINE_Ini\xc8\x9bial, regele Suediei avea puteri limitate care combinau puterile unui conduc\xc4\x83tor de r\xc4\x83zboi, cele ale unui judec\xc4\x83tor \xc8\x99i cele ale unui preot al templului de la Uppsala._NEWLINE_Primul rege cunoscut, care a condus at\xc3\xa2t Svealand c\xc3\xa2t \xc8\x99i G\xc3\xb6taland, a fost Olof Sk\xc3\xb6tkonung (\xc3\xaen jurul anului 1000), \xc3\xaens\xc4\x83 succesiunea pe parcursul urm\xc4\x83toarelor secole este obscur\xc4\x83, cu mul\xc8\x9bi regi ale c\xc4\x83ror domnii \xc8\x99i autoritate sunt neclare. Curtea Regal\xc4\x83 a Suediei \xc3\xael consider\xc4\x83 \xc3\xaens\xc4\x83 pe tat\xc4\x83l lui Olof (Eric cel Victorios) ca primul rege al Suediei. Autoritatea regelui a fost \xc3\xaent\xc4\x83rit\xc4\x83 prin introducerea cre\xc8\x99tinismului pe parcursul secolului al XI-lea \xc8\x99i consolidat\xc4\x83 pe parcursul secolelor urm\xc4\x83toare. Regele era ales dintr-o dinastie nobil\xc4\x83, iar poporul era cel care avea dreptul s\xc4\x83-l aleag\xc4\x83 \xc8\x99i s\xc4\x83-l detroneze._NEWLINE_\xc3\x8en 1397, \xc3\xaen urma Mor\xc8\x9bii Negre \xc8\x99i a unor lupte de putere interne, Regina Margareta I a Danemarcei a unit Suedia, Danemarca \xc8\x99i Norvegia (care includea Finlanda \xc8\x99i Islanda) prin Uniunea de la Kalmar cu aprobarea nobilimii suedeze. Tensiunile continue \xc3\xaentre cele trei regate au condus la un conflict \xc3\xaentre suedezi \xc8\x99i danezi \xc3\xaen secolul al XV-lea. Dizolvarea uniunii la \xc3\xaenceputul secolului al XVI-lea a condus la o rivalitate \xc3\xaendelungat\xc4\x83 \xc3\xaentre Danemarca-Norvegia \xc8\x99i Suedia (incluz\xc3\xa2nd Finlanda) pe parcursul secolelor ulterioare.\n_START_SECTION_\nSchimb\xc4\x83ri pe parcursul secolelor al XVI-lea \xc8\x99i al XVII-lea\n_START_PARAGRAPH_\nEpiscopii catolici \xc3\xael sus\xc8\x9bineau pe Cristian al II-lea, regele Danemarcei, \xc3\xaens\xc4\x83 acesta a fost \xc3\xaenl\xc4\x83turat de pe tron de o revolt\xc4\x83 condus\xc4\x83 de nobilul Gustav Vasa (Gustav I al Suediei), al c\xc4\x83rui tat\xc4\x83 fusese executat \xc3\xaen timpul Masacrului de la Stockholm. Gustav Vasa a fost ales rege al Suediei de c\xc4\x83tre Stare, reunit\xc4\x83 la Str\xc3\xa4ngn\xc3\xa4s pe data de 6 iunie 1523._NEWLINE_Inspir\xc3\xa2ndu-se din \xc3\xaenv\xc4\x83\xc8\x9b\xc4\x83turile lui Martin Luther, Gustav I s-a folosit de Reforma protestant\xc4\x83 cu scopul de a limita puterea Bisericii Romano-Catolice. \xc3\x8en 1527, acesta a convins Starea, reunit\xc4\x83 \xc3\xaen V\xc3\xa4ster\xc3\xa5s, s\xc4\x83 confi\xc8\x99te propriet\xc4\x83\xc8\x9bile Bisericii care cuprindeau 21% din totalul de terenuri agricole ale regatului. \xc3\x8en aceea\xc8\x99i perioad\xc4\x83, Gustav I a rupt leg\xc4\x83tura cu Papa \xc8\x99i a \xc3\xaentemeiat o Biseric\xc4\x83 de stat reformat\xc4\x83: Biserica suedez\xc4\x83. Din punct de vedere legal, Suedia a devenit o monarhie ereditar\xc4\x83 \xc3\xaen 1544 c\xc3\xa2nd Starea suedez\xc4\x83 i-a desemnat ca succesori ai tronului pe fiii regelui Gustav I._NEWLINE_Sistemul de taxe suedez a fost reformat \xc3\xaen 1538 \xc8\x99i 1558, evaluarea fiscal\xc4\x83 pe proprietate fiind ajustat\xc4\x83 astfel \xc3\xaenc\xc3\xa2t s\xc4\x83 reflecte capacitatea de plat\xc4\x83. \xc3\x8en urma r\xc4\x83zboiului cu L\xc3\xbcbeck din 1535, comercian\xc8\x9bii Ligii Hanseatice, care aveau monopol pe comer\xc8\x9bul extern, au fost expulza\xc8\x9bi din Suedia. De\xc8\x9bin\xc3\xa2nd controlul asupra comer\xc8\x9bului s\xc4\x83u extern, Suedia a crescut rapid din punct de vedere economic astfel \xc3\xaenc\xc3\xa2t \xc3\xaen 1544 Gustav controla 60% din totalul de terenuri agricole. Suedia controla \xc8\x99i prima armat\xc4\x83 modern\xc4\x83 din Europa, sus\xc8\x9binut\xc4\x83 de un sistem fiscal sofisticat \xc8\x99i de o birocra\xc8\x9bie eficient\xc4\x83 ._NEWLINE_La moartea regelui Gustav I, tronul e ocupat de fiul s\xc4\x83u cel mare Eric al XIV-lea. Domnia acestuia a marcat intrarea Suediei \xc3\xaen R\xc4\x83zboiul Livonian \xc8\x99i \xc3\xaen R\xc4\x83zboiul de 7 ani al Nordului. \xc3\x8en 1568, Eric a fost detronat \xc8\x99i succedat de Ioan al III-lea. Ioan a demonstrat simpatii clare \xc3\xaen favoarea Bisericii Catolice cre\xc3\xa2nd conflicte \xc3\xaentre nobilime \xc8\x99i clerul suedez. Acesta a reintrodus un num\xc4\x83r de tradi\xc8\x9bii catolice care fuseser\xc4\x83 abolite \xc3\xaen trecut. Politica sa extern\xc4\x83 era afectat\xc4\x83 de leg\xc4\x83turile familiale cu Uniunea statal\xc4\x83 Polono \xe2\x80\x93 Lituanian\xc4\x83, unde fiul s\xc4\x83u devenise regele Sigismund al III-lea Vasa \xc3\xaen 1587._NEWLINE_\xc3\x8en 1604, regentul Carol este recunoscut de Stare ca regele Carol al IX-lea al Suediei. Scurta sa domnie a fost marcat\xc4\x83 de o perioad\xc4\x83 ne\xc3\xaentrerupt\xc4\x83 de r\xc4\x83zboi. Succesorul s\xc4\x83u, Gustav al II-lea Adolf, urc\xc4\x83 pe tron \xc3\xaentr-o vreme \xc3\xaen care Suedia era implicat\xc4\x83 \xc3\xaen trei r\xc4\x83zboaie. La moartea lui Gustav Adolf \xc3\xaen 1632, regina Maria Eleonora de Brandenburg, \xc3\xaempreun\xc4\x83 cu Consiliul regal, a preluat controlul asupra guvern\xc4\x83rii statului \xc3\xaen numele fiicei minore a regelui, Cristina, p\xc3\xa2n\xc4\x83 c\xc3\xa2nd aceasta a devenit major\xc4\x83._NEWLINE_\xc3\x8en urma abdic\xc4\x83rii reginei Cristina, Carol al X-lea Gustav este \xc3\xaencoronat rege, iar scurta sa domnie este marcat\xc4\x83 de conflicte externe: mai \xc3\xaent\xc3\xa2i o campanie \xc3\xaendelungat\xc4\x83 \xc3\xaen Polonia, apoi o disput\xc4\x83 cu Danemarca. Conflictul cu Danemarca a rezultat \xc3\xaen cea mai considerabil\xc4\x83 expansiune teritorial\xc4\x83 a Suediei._NEWLINE_Succesorul lui Carol al X-lea Gustav, Carol al XI-lea devine rege la 18 ani, dup\xc4\x83 ce statul fusese condus pe o perioad\xc4\x83 de 13 ani de un guvern regent care i-a l\xc4\x83sat mo\xc8\x99tenire un stat cu o armat\xc4\x83 nepreg\xc4\x83tit\xc4\x83 \xc8\x99i sl\xc4\x83bit\xc4\x83. Carol devine monarh absolut \xc3\xaen 1680 \xc8\x99i este succedat de c\xc4\x83tre fiul s\xc4\x83u, Carol al XII-lea. Acesta se dovede\xc8\x99te a fi un comandant militar extrem de capabil care reu\xc8\x99e\xc8\x99te s\xc4\x83 \xc3\xaenving\xc4\x83 armate mult mai mari. Cea mai mare victorie a sa a avut loc la Narva, \xc3\xaempotriva ru\xc8\x99ilor, la v\xc3\xa2rsta de doar 18 ani. Carol sufer\xc4\x83 \xc3\xaens\xc4\x83 o \xc3\xaenfr\xc3\xa2ngere catastrofic\xc4\x83 la Poltava. Dup\xc4\x83 ce a petrecut o perioad\xc4\x83 \xc3\xaen exil, acesta este ucis \xc3\xaen timpul unei campanii de invazie a Norvegiei. Cu moartea lui Carol al XII-lea, Suedia \xc3\xae\xc8\x99i pierde statutul de imperiu.\n_START_SECTION_\nDin secolul al XVIII-lea p\xc3\xa2n\xc4\x83 \xc3\xaen prezent\n_START_PARAGRAPH_\nUlrica Eleonora, sora lui Carol al XII-lea, a mo\xc8\x99tenit tronul, dar a fost obligat\xc4\x83 s\xc4\x83 semneze Actul de Guvernare din 1719, act care semna sf\xc3\xa2r\xc8\x99itul monarhiei absolute \xc8\x99i care punea \xc3\xaen prim plan Parlamentul, cu un rol redus al monarhului (care era conduc\xc4\x83tor doar cu numele). Regina abdic\xc4\x83 dup\xc4\x83 doar un an de domnie \xc3\xaen favoarea so\xc8\x9bului s\xc4\x83u, Frederic I al Suediei. Acesta nu era interesat de problemele statului \xc8\x99i semneaz\xc4\x83 \xc3\xaen 1720 un nou Act de Guvernare aproape identic cu precedentul._NEWLINE_Actul de Guvernare din 1720 a fost \xc3\xaenlocuit mai t\xc3\xa2rziu de Actul de Guvernare din 1772 instituit de regele Gustav al III-lea. Pe 17 septembrie 1809, Suedia a fost obligat\xc4\x83 s\xc4\x83 cedeze Finlanda Rusiei. Regele Gustav al IV-lea si descenden\xc8\x9bii s\xc4\x83i au fost destitui\xc8\x9bi printr-o lovitur\xc4\x83 de stat orchestrat\xc4\x83 de ofi\xc8\x9berii nemul\xc8\x9bumi\xc8\x9bi ai armatei. Unchiul fostului rege a fost ales rege aproape pe loc, devenind regele Carol al XIII-lea. Actul de Guvernare din 1809 a pus cap\xc4\x83t absolutismului regal printr-o \xc3\xaemp\xc4\x83r\xc8\x9bire a puterii \xc3\xaentre Parlament (principal\xc4\x83) \xc8\x99i Rege (secundar\xc4\x83). Regele era \xc3\xaenvestit cu putere executiv\xc4\x83 c\xc3\xa2nd ac\xc8\x9biona prin intermediul Consiliului de Stat._NEWLINE_Casa de Bernadotte, actuala dinastie regal\xc4\x83 suedez\xc4\x83, a fost \xc3\xaenfiin\xc8\x9bat\xc4\x83 \xc3\xaen septembrie 1810 c\xc3\xa2nd Parlamentul (Riksdag) l-a ales pe Mare\xc8\x99alul francez \xc8\x99i prin\xc8\x9bul de Pontecorvo Jean-Baptiste Bernadotte ca prin\xc8\x9b mo\xc8\x99tenitor. Aceast\xc4\x83 numire a avut loc deoarece regele Carol al XIII-lea nu avea nici un mo\xc8\x99tenitor legitim, iar prin\xc8\x9bul mo\xc8\x99tenitor precedent, ales \xc3\xaen ianuarie 1810, murise \xc3\xaen mod surprinz\xc4\x83tor din cauza unui accident vascular cerebral \xc3\xaen timpul unui exerci\xc8\x9biu militar._NEWLINE_De\xc8\x99i monarhii din Casa de Bernadotte care l-au succedat pe Carol al XIV-lea Ioan \xc3\xaen secolul al 19-lea au \xc3\xaencercat s\xc4\x83 protejeze puterea \xc8\x99i privilegiile pe care \xc3\xaenc\xc4\x83 le mai aveau, curentul de opinie s-a \xc3\xaentors \xc3\xaen mod progresiv \xc3\xaempotriva monarhiei personale (personlig kungamakt \xc3\xaen suedez\xc4\x83) odat\xc4\x83 cu cre\xc8\x99terea influen\xc8\x9bei liberalilor \xc8\x99i a social-democra\xc8\x9bilor \xc8\x99i odat\xc4\x83 cu expansiunea francizei._NEWLINE_C\xc3\xa2nd regele Gustaf al V-lea a declarat \xc3\xaen mod public c\xc4\x83 se opune t\xc4\x83ierilor din bugetul pentru ap\xc4\x83rare efectuate de Primul Ministru Karl Staaf \xc8\x99i de cabinetul s\xc4\x83u cu pu\xc8\x9bin \xc3\xaenainte de Primul r\xc4\x83zboi Mondial, aceast\xc4\x83 ac\xc8\x9biune a regelui a fost catalogat\xc4\x83 drept o provocare deliberat\xc4\x83 a conservatorilor \xc8\x99i reac\xc8\x9bionarilor \xc3\xaempotriva normei sistemului parlamentar sus\xc8\x9binut de liberali \xc8\x99i social-democra\xc8\x9bi, conduc\xc3\xa2nd la demisia lui Karl Staaf. Gustaf al V-lea a numit un Guvern sus\xc8\x9binut de conservatori, condus de expertul juridic Hjalmar Hammarskj\xc3\xb6ld, care a r\xc4\x83mas \xc3\xaen func\xc8\x9bie mai mult dec\xc3\xa2t se a\xc8\x99tepta datorit\xc4\x83 izbucnirii Primului R\xc4\x83zboi Mondial (\xc3\xaen care Suedia a r\xc4\x83mas neutr\xc4\x83). Cu toate acestea, \xc3\xaen anul Revolu\xc8\x9biei Ruse, tensiunile sociale continu\xc4\x83 s\xc4\x83 creasc\xc4\x83 astel \xc3\xaenc\xc3\xa2t \xc3\xaen urma alegerilor generale din 1917, prezen\xc8\x9ba liberalilor \xc8\x99i a social-democra\xc8\x9bilor \xc3\xaen ambele camere ale Parlamentului este mult \xc3\xaent\xc4\x83rit\xc4\x83 \xc8\x99i un Guvern conservator nu mai reprezint\xc4\x83 o op\xc8\x9biune u\xc8\x99or de protejat . Influen\xc8\x9ba politic\xc4\x83 a regelui a fost redus\xc4\x83 \xc3\xaen mod considerabil odat\xc4\x83 cu formarea unei coali\xc8\x9bii guvernamentale format\xc4\x83 din liberali \xc8\x99i social-democra\xc8\x9bi \xc3\xaen 1917, cre\xc3\xa2nd un precedent constitu\xc8\x9bional care va r\xc4\x83m\xc3\xa2ne \xc3\xaen vigoare p\xc3\xa2n\xc4\x83 \xc3\xaen 1975 ._NEWLINE_Regele Gustaf al V-lea a \xc3\xaencercat s\xc4\x83 intervin\xc4\x83 \xc3\xaen procesul politic \xc3\xaen timpul celui de-al doilea r\xc4\x83zboi mondial, amenin\xc8\x9b\xc3\xa2nd cu abdicarea. Regele Gustaf al VI-lea Adolf \xc3\xael succedeaz\xc4\x83 pe tat\xc4\x83l s\xc4\x83u \xc3\xaen 1950 \xc8\x99i este considerat \xc3\xaen general ca un monarh constitu\xc8\x9bional care s-a \xc8\x9binut departe de problemele politice \xc8\x99i de controverse. \xc3\x8en 1954, o comisie regal\xc4\x83 se ocupa de problema unei reforme constitu\xc8\x9bionale. Pe de-o parte Actul de Guvernare din 1809 ar fi putut fi adaptat la realitatea politic\xc4\x83 a vremii, pe alt\xc4\x83 parte, un nou Act ar fi putut fi scris. \xc3\x8en cele din urm\xc4\x83, cea de-a doua solu\xc8\x9bie a fost adoptat\xc4\x83 . Viitorul rol al monarhiei a fost stabilit \xc3\xaen 1971 printr-un compromis politic \xc3\xaentre reprezentan\xc8\x9bi ale celor patru partide din Parlament (Social-democra\xc8\x9bi, Partidul moderat, liberali \xc8\x99i Partidul de centru, adic\xc4\x83 toate partidele \xc3\xaen afar\xc4\x83 de cel comunist). Acest compromis hot\xc4\x83ra ca monarhia s\xc4\x83 r\xc4\x83m\xc3\xa2n\xc4\x83 \xc3\xaen mare parte ca \xc3\xaenainte, dar s\xc4\x83 de\xc8\x9bin\xc4\x83 doar o func\xc8\x9bie simbolic\xc4\x83, f\xc4\x83r\xc4\x83 nicio putere politic\xc4\x83. Un vot dublu al Parlamentului, care a avut loc \xc3\xaen 1973 \xc8\x99i 1974, a instituit un nou Act de Guvernare. Func\xc8\x9biile \xc8\x99i \xc3\xaendatoririle monarhului, a\xc8\x99a cum sunt specificate \xc3\xaen noul Act constitu\xc8\x9bional din 1974, includ o pozi\xc8\x9bie de conducere a consiliului special de cabinet care se \xc8\x9bine de fiecare dat\xc4\x83 c\xc3\xa2nd are loc o schimbare de Guvern, \xc3\xaens\xc4\x83 monarhul nu de\xc8\x9bine nici o putere executiv\xc4\x83 \xc3\xaen ceea ce prive\xc8\x99te guvernarea statului.\n_START_SECTION_\nRolul constitu\xc8\x9bional \xc8\x99i oficial\n_START_PARAGRAPH_\nLa 1 ianuarie 1975, un nou Act de Guvernare (1974 \xc3\xa5rs regeringsform \xc3\xaen suedez\xc4\x83) l-a \xc3\xaenlocuit pe cel din 1809 ca parte a Constitu\xc8\x9biei Suediei, transform\xc3\xa2nd astfel Consiliul de Stat (Statsr\xc3\xa5det \xc3\xaen suedez\xc4\x83) \xc3\xaen Guvern (Regeringen \xc3\xaen suedez\xc4\x83), transfer\xc3\xa2ndu-i \xc3\xaen acela\xc8\x99i timp \xc8\x99i toat\xc4\x83 puterea executiv\xc4\x83. Responsabilitatea nomin\xc4\x83rii \xc8\x99i destituirii primului ministru (care este ales de c\xc4\x83tre Parlament din 1975) i-a fost transferat\xc4\x83 Purt\xc4\x83torului de cuv\xc3\xa2nt al Parlamentului, iar Primul Ministru \xc3\xaei nume\xc8\x99te \xc8\x99i-i destituie pe ceilal\xc8\x9bi mini\xc8\x99tri. Proiectele de lege care trec prin Parlament devin legi f\xc4\x83r\xc4\x83 sanc\xc8\x9biune regal\xc4\x83: primul ministru sau oricare ministru al cabinetului poate semna \xc3\x8en numele Guvernului (P\xc3\xa5 regeringens v\xc3\xa4gnar \xc3\xaen suedez\xc4\x83)._NEWLINE_Astfel, monarhul a pierdut orice putere executiv\xc4\x83 formal\xc4\x83, devenind o figur\xc4\x83 de stat doar \xc3\xaentr-un mod simbolic \xc8\x99i reprezentativ. Acesta, de\xc8\x99i este men\xc8\x9bionat ca \xc8\x98ef al statului (Statschefen \xc3\xaen suedez\xc4\x83) \xc3\xaen Actul de Guvernare din 1974, nu este nici m\xc4\x83car \xc8\x99ef executiv nominal. Actul de Guvernare din 1974 garanteaz\xc4\x83 persoanei care de\xc8\x9bine func\xc8\x9bia de rege sau regin\xc4\x83 imunitate absolut\xc4\x83 \xc3\xaempotriva acuza\xc8\x9biilor penale (nu \xc8\x99i civile) at\xc3\xa2ta timp c\xc3\xa2t aceasta r\xc4\x83m\xc3\xa2ne \xc3\xaen func\xc8\x9bie. \xc3\x8en consecin\xc8\x9b\xc4\x83, monarhul nu poate fi urm\xc4\x83rit penal \xc8\x99i nu trebuie s\xc4\x83 ofere explica\xc8\x9bii pentru ac\xc8\x9biunile sale, fie ele oficiale sau private, pe parcursul procedurilor judiciare. Niciunul dintre ceilal\xc8\x9bi membri ai familiei regale sau angaja\xc8\x9bi ai cur\xc8\x9bii regale nu beneficiaz\xc4\x83 de aceea\xc8\x99i imunitate._NEWLINE_La cererea purt\xc4\x83torului de cuv\xc3\xa2nt al Parlamentului, monarhul deschide sesiunea anual\xc4\x83 a Parlamentului (Riksm\xc3\xb6tets \xc3\xb6ppnande \xc3\xaen suedez\xc4\x83). Monarhul prezideaz\xc4\x83 de asemenea \xc8\x99i Consiliul de Cabinet (Skifteskonselj \xc3\xaen suedez\xc4\x83) pe parcursul unei sesiuni \xc3\xaen care se instaureaz\xc4\x83 noul Guvern ca o consecin\xc8\x9b\xc4\x83 a unor alegeri generale sau \xc3\xaen care au loc schimb\xc4\x83ri majore de cabinet. Un alt consiliu prezidat de monarh este Consiliul de Informa\xc8\x9bii (Informationskonselj \xc3\xaen suedez\xc4\x83) care se reune\xc8\x99te aproximativ de patru ori pe an pentru a-i fi prezentate regelui informa\xc8\x9bii, \xc3\xaen afar\xc4\x83 de cele pe care le prime\xc8\x99te de la mini\xc8\x99tri \xc3\xaen cadrul audien\xc8\x9belor individuale sau prin alte mijloace . \xc3\x8en mod oficial, este responsabilitatea primului ministru de a-l informa pe rege \xc3\xaen leg\xc4\x83tur\xc4\x83 cu afacerile statului; e\xc8\x99ecul de a face acest lucru \xc3\xaen urma dezastrului din Oceanul Indian din 2004 (soldat cu mule victime suedeze), i-a adus multe critici Primului Ministru G\xc3\xb6ran Persson. Monarhul este \xc8\x99i pre\xc8\x99edintele Consiliului consultativ pentru afaceri externe (Utrikesn\xc3\xa4mnden \xc3\xaen suedez\xc4\x83), un consiliu care permite Guvernului s\xc4\x83-l informeze pe \xc8\x99eful statului \xc8\x99i pe reprezentan\xc8\x9bii partidelor din opozi\xc8\x9bie din Parlament despre afacerile externe \xc3\xaentr-o manier\xc4\x83 confiden\xc8\x9bial\xc4\x83._NEWLINE_De\xc8\x99i monarhul nu mai este Comandatul suprem al For\xc8\x9belor Armatei (h\xc3\xb6gste bef\xc3\xa4lhavare \xc3\xaen suedez\xc4\x83), cum era c\xc3\xa2nd Actul de Guvernare din 1809 era \xc3\xaen vigoare, Regele Carl al XVI-lea Gustaf \xc3\xae\xc8\x99i men\xc8\x9bine rangul de onoare de amiral \xc3\xaen marina suedez\xc4\x83 \xc8\x99i general \xc3\xaen armat\xc4\x83 \xc8\x99i \xc3\xaen for\xc8\x9ba aerian\xc4\x83.\n_START_SECTION_\nRolul cultural\n_START_PARAGRAPH_\nMonarhul \xc8\x99i membrii familiei regale au un num\xc4\x83r variat de \xc3\xaendatoriri reprezentative oficiale \xc8\x99i neoficiale at\xc3\xa2t pe plan intern, c\xc3\xa2t \xc8\x99i pe plan extern. Monarhul \xc8\x99i familia sa joac\xc4\x83 un rol central \xc3\xaen vizitele de stat, iar al\xc8\x9bi membri ai familiei regale pot de asemenea reprezenta \xc8\x9bara \xc3\xaen str\xc4\x83in\xc4\x83tate._NEWLINE_Multe dintre zilele drapelului na\xc8\x9bional suedez au leg\xc4\x83turi directe cu familia regal\xc4\x83; printre acestea reg\xc4\x83sindu-se ziua de nume a regelui (28 ianuarie), a reginei (8 August) \xc8\x99i a prin\xc8\x9besei mo\xc8\x99tenitoare (12 Martie), ziua de na\xc8\x99tere a regelui (30 Aprilie), a reginei (23 Decembrie) \xc8\x99i a prin\xc8\x9besei mo\xc8\x99tenitoare (14 Iulie). Niciuna dintre aceste zile ale drapelului nu sunt zile libere._NEWLINE_Premiul Nobel este probabil ceremonia cea mai cunoscut\xc4\x83 pe plan interna\xc8\x9bional la care particip\xc4\x83 familia regal\xc4\x83 suedez\xc4\x83. Monarhul este cel care \xc3\xaenm\xc3\xa2neaz\xc4\x83 premiile \xc3\xaen numele Funda\xc8\x9biei Nobel celor care au adus contribu\xc8\x9bii excep\xc8\x9bionale omenirii \xc3\xaen domenii precum fizic\xc4\x83, chimie, literatur\xc4\x83, medicin\xc4\x83 sau economie.\n_START_SECTION_\nMonarh\n_START_PARAGRAPH_\nTitlul complet al monarhului suedez \xc3\xaen perioada 1544-1973 includea: \xc3\x8en suedez\xc4\x83: Med Guds N\xc3\xa5de Sveriges, G\xc3\xb6tes och Vendes Konung ( Cu harul lui Dumnezeu, Regele suedezilor, al go\xc8\x9bilor \xc8\x99i al vandalilor) \xc3\x8en latin\xc4\x83: Dei Gratia Suecorum, Gothorum et Vandalorum Rex \xc3\x8en unele cazuri, denumirea Suecorum din titlul \xc3\xaen latin\xc4\x83 era \xc3\xaenlocuit\xc4\x83 de Svionum sau Sveonum, cele trei denumiri \xc3\xaensemn\xc3\xa2nd al suedezilor \xc8\x99i nu al Suediei. G\xc3\xb6tes Konung (Rege al Go\xc8\x9bilor) dateaz\xc4\x83 din timpul regilor Magnus al III-lea sau Carol al VII-lea. Titlul Svea Konung (Rege al Suedezilor) dateaz\xc4\x83 dintr-o perioad\xc4\x83 mai veche. Aceast\xc4\x83 titulatur\xc4\x83 a fost schimbat\xc4\x83 \xc3\xaen secolul al 16-lea \xc3\xaen Sveriges Konung sau Rex Sveciae (Rege al Suediei)._NEWLINE_\xc3\x8enainte ca primul rege din Casa de Bernadotte, Carol al XIX-lea Ioan, s\xc4\x83 accead\xc4\x83 la tron \xc3\xaen 1818, Regele Suediei avea multe alte titluri ce f\xc4\x83ceau referire la teritorii ale Imperiului Suedez: Mare Duce al Finlandei, Duce al Sk\xc3\xa5ne, al Estoniei, al Careliei, al Bremen-Verden, al Szczecin, al Ca\xc8\x99ubiei, Prin\xc8\x9b al Insulei R\xc3\xbcgen, Lord de Wismar, Duce de Bavaria, J\xc3\xbclich, Kleve \xc8\x99i al Comitatului de Berg. Pe parcursul domniei Casei Holstein-Gottorp (1751-1818), a fost utilizat titlul de Mo\xc8\x99tenitor al Norvegiei (Arvinge till Norge). Dup\xc4\x83 ce Norvegia a intrat \xc3\xaentr-o uniune personal\xc4\x83 cu Suedia ca urmare a r\xc4\x83zboaielor napoleoniene, titlul monarhului includea Rege al Norvegiei._NEWLINE_Odat\xc4\x83 cu \xc3\xaencoronarea sa, Carol al XVI-lea Gustaf, a ales doar Rege al Suediei (Sveriges Konung) ca titlu. Aceast\xc4\x83 alegere se reflecta \xc8\x99i \xc3\xaen motto-ul s\xc4\x83u personal: F\xc3\xb6r Sverige, i tiden.\n_START_SECTION_\nMo\xc8\x99tenitor\n_START_PARAGRAPH_\nTitlul uzual al mo\xc8\x99tenitorului este Prin\xc8\x9b Mo\xc8\x99tenitor al Suediei (Sveriges Kronprins) sau Prin\xc8\x9bes\xc4\x83 Mo\xc8\x99tenitoare a Suediei (Sveriges Kronprinsessa). So\xc8\x9bia unui Prin\xc8\x9b Mo\xc8\x99tenitor prime\xc8\x99te de asemenea un titlu echivalent, \xc3\xaens\xc4\x83 nu \xc8\x99i so\xc8\x9bul unei Prin\xc8\x9bese Mo\xc8\x99tenitoare.\n_START_SECTION_\nDuce\n_START_PARAGRAPH_\nRegele Gustav al III-lea a restabilit o tradi\xc8\x9bie din timpul lui Gustav Vasa \xc8\x99i din epoca medieval\xc4\x83 prin acordarea mo\xc8\x99tenitorilor la tron titluri de duce ale provinciilor suedeze. Diferen\xc8\x9ba dintre titlurile ducale din epoca lui Gustav Vasa \xc8\x99i cele acordate de Gustav al III-lea este c\xc4\x83 cele actuale sunt titluri de curtoazie neereditare acordate la na\xc8\x99tere. \xc3\x8encep\xc3\xa2nd cu 1980, acestea sunt acordare tuturor mo\xc8\x99tenitorilor regali, fie ei de sex masculin sau feminin. So\xc8\x9biile ducilor regali au primit \xc3\xaentotdeauna un titlu echivalent, \xc3\xaen timp ce so\xc8\x9bii duceselor regale beneficiaz\xc4\x83 de acest drept doar din 2010.\n_START_SECTION_\nBijuteriile coroanei\n_START_PARAGRAPH_\nBijuteriile coroanei suedeze sunt p\xc4\x83strate \xc3\xaen seifurile Trezoreriei (Skattkammaren \xc3\xaen suedez\xc4\x83), localizate sub Palatul Regal din Stockholm, \xc3\xaentr-un muzeu ce a fost deschis publicului \xc3\xaencep\xc3\xa2nd cu anul 1970. Printre cele mai vechi obiecte din colec\xc8\x9bie se reg\xc4\x83sesc sabia lui Gustav Vasa, coroana, globul crucifer, sceptrul \xc8\x99i cheia regelui Eric al XIV-lea. Bijuteriile coroanei sunt proprietate de stat, iar autoritatea guvernamental\xc4\x83 care se ocup\xc4\x83 de ele este Kammarkollegiet (Agen\xc8\x9bia Serviciilor Legale, Financiare \xc8\x99i Administrative). Ultimul rege care a fost \xc3\xaencoronat printr-o ceremonie de \xc3\xaencoronare a fost Oscar al II-lea. Fiul \xc8\x99i succesorul s\xc4\x83u, Gustaf al V-lea, nu a dorit s\xc4\x83 aib\xc4\x83 o ceremonie de \xc3\xaencoronare. De\xc8\x99i coroanele \xc8\x99i diademele nu au fost purtate de membrii familiei regale suedeze \xc3\xaencep\xc3\xa2nd cu 1907, acestea sunt expuse cu ocazia unor evenimente regale precum nun\xc8\x9bi, botezuri \xc8\x99i \xc3\xaenmorm\xc3\xa2nt\xc4\x83ri. P\xc3\xa2n\xc4\x83 \xc3\xaen 1974, coroana \xc8\x99i sceptrul erau expuse l\xc3\xa2ng\xc4\x83 Tronul de Argint cu ocazia deschiderii anuale a Parlamentului suedez (Riksdag).\n_START_SECTION_\nOrdine regale cavalere\xc8\x99ti\n_START_PARAGRAPH_\nOrdinele regale au o baz\xc4\x83 istoric\xc4\x83, dat\xc3\xa2nd din 1606, odat\xc4\x83 cu crearea Ordinului lui Iehova, care nu mai exist\xc4\x83 \xc3\xaen prezent. Ordinul Regal al Cavalerilor al Suediei a fost fondat \xc3\xaen 1748 de c\xc4\x83tre regele Frederic I. \xc3\x8en 1974, Parlamentul Suedez a schimbat radical condi\xc8\x9biile \xc8\x99i criteriile pe baza c\xc4\x83rora ordinele \xc8\x99i decora\xc8\x9biile pot fi acordate. Astfel, niciun cet\xc4\x83\xc8\x9bean suedez care nu face parte din familia regal\xc4\x83 nu este eligibil pentru a primi asemenea decora\xc8\x9bii. Ordinul lui Serafim este acordat doar \xc8\x99efilor de stat \xc8\x99i membrilor familiilor regale suedeze \xc8\x99i din alte \xc8\x9b\xc4\x83ri, \xc3\xaen timp ce Ordinul Steaua Polar\xc4\x83 poate fi acordat oric\xc4\x83rui cet\xc4\x83\xc8\x9bean non-suedez. \xc3\x8en urma reformelor, Ordinul Sabiei \xc8\x99i Ordinul lui Vasa nu mai sunt acordate, fiind declarate inactive \xc3\xaen mod oficial. \xc3\x8encep\xc3\xa2nd cu 1975, cea mai mare distinc\xc8\x9bie care poate fi acordat\xc4\x83 cet\xc4\x83\xc8\x9benilor suedezi care nu fac parte din familia regal\xc4\x83 este Medalia Majest\xc4\x83\xc8\x9bii Sale Regele.\n_START_SECTION_\nReziden\xc8\x9be regale\n_START_PARAGRAPH_\nPalatele Regale (incluz\xc3\xa2nd Palatul Regal din Stockholm, Palatul Drottningholm, Palatul Haga, Palatul Rosendal, Palatul Ulriksdal, Palatul Rosersberg, Palatul Tullgarn \xc8\x99i Castelul Gripsholm) sunt propriet\xc4\x83\xc8\x9bi ale statului suedez \xc8\x99i sunt la dispozi\xc8\x9bia monarhului, aranjament care exist\xc4\x83 de la \xc3\xaenceputul secolului al 19-lea. Exist\xc4\x83 de asemenea \xc8\x99i re\xc8\x99edin\xc8\x9be care sunt de\xc8\x9binute \xc3\xaen mod privat de c\xc4\x83tre familia regal\xc4\x83, precum Palatul Solliden, situat pe insula \xc3\x96land, o caban\xc4\x83 \xc3\xaen Storlien \xc3\xaen provincia J\xc3\xa4mtland \xc8\x99i Vila Mirage \xc3\xaen Sainte-Maxime \xc3\xaen sudul Fran\xc8\x9bei (ini\xc8\x9bial cump\xc4\x83rat\xc4\x83 de Prin\xc8\x9bul Bertil).\n_START_SECTION_\nPalatul Regal\n_START_PARAGRAPH_\nPalatul Regal (Kungliga slottet), cunoscut \xc8\x99i sub numele de Palatul din Stockholm, este re\xc8\x99edin\xc8\x9ba oficial\xc4\x83 a regelui. Palatul regal este localizat pe insula Stadsholmen (Insula ora\xc8\x99ului), cunoscut\xc4\x83 sub numele de Gamla Stan (Ora\xc8\x99ul Vechi) \xc3\xaen capitala Stockholm. Birourile regelui, ale celorlal\xc8\x9bi membri ai familiei regale \xc8\x99i birourile cur\xc8\x9bii regale se afl\xc4\x83 \xc3\xaen Palatul Regal. Acesta este folosit \xc3\xaen scopuri reprezentative \xc8\x99i pentru evenimente de stat de c\xc4\x83tre rege. De paza Palatului Regal se ocup\xc4\x83 H\xc3\xb6gvakten, garda regal\xc4\x83, care e compus\xc4\x83 din membri ai For\xc8\x9belor Armate ale Suediei. Tradi\xc8\x9bia de a avea \xc3\xaen mod regulat o unitate a armatei p\xc4\x83zind Palatul Regal dateaz\xc4\x83 din 1523. P\xc3\xa2n\xc4\x83 la mijlocul secolului al 19-lea, g\xc4\x83rzile regale men\xc8\x9bineau ordinea \xc8\x99i \xc3\xaen ora\xc8\x99 \xc8\x99i asigurau servicii de pompieri. Palatul Regal din Stockholm este unic printre reziden\xc8\x9bele regale europene, datorit\xc4\x83 faptului c\xc4\x83 mari por\xc8\x9biuni ale acestuia sunt deschise publicului pe tot parcursul anului, pe baza unei taxe de intrare.\n_START_SECTION_\nPalatul Drottningholm\n_START_PARAGRAPH_\nPalatul Drottningholm (Drottningholms slott) se afl\xc4\x83 \xc3\xaen Drottningholm, pe insula Lov\xc3\xb6n (Comuna Eker\xc3\xb6 din Stockholms l\xc3\xa4n) \xc8\x99i este unul din palatele regale ale Suediei. A fost construit la sf\xc3\xa2r\xc8\x99itul secolului al 16-lea \xc8\x99i a fost folosit ca re\xc8\x99edin\xc8\x9b\xc4\x83 a familiei regale \xc3\xaen cea mai mare parte a secolelor al 18-lea \xc8\x99i al 19-lea. Palatul Drottningholm este actuala re\xc8\x99edin\xc8\x9b\xc4\x83 privat\xc4\x83 a regelui \xc8\x99i a reginei, dar \xc8\x99i o atrac\xc8\x9bie turistic\xc4\x83 popular\xc4\x83. Gr\xc4\x83dinile \xc8\x99i parcurile care \xc3\xaenconjoar\xc4\x83 Palatul Drottningholm reprezint\xc4\x83 una dintre atrac\xc8\x9biile principale pentru turi\xc8\x99tii care viziteaz\xc4\x83 Palatul \xc3\xaen fiecare an. Domeniul regal Drottningholm este un mediu bine conservat, inspirat de cl\xc4\x83diri franceze precum Palatul Versailles, \xc8\x99i face parte din patrimoniul UNESCO din 1991, \xc3\xaen special datorit\xc4\x83 Teatrului Palatului Drottningholm \xc8\x99i a Pavilionului Chinezesc.\n_START_SECTION_\nPalatul Haga\n_START_PARAGRAPH_\nPalatul Haga (Haga slott), cunoscut \xc3\xaen trecut sub numele de Pavilionul Reginei (Drottningens paviljong), se afl\xc4\x83 \xc3\xaen Parcul Haga (Comuna Solna, zona metropolitan\xc4\x83 a Stockholmului). Palatul, construit \xc3\xaen perioada 1802-1805 de arhitectul Carl Christoffer Gj\xc3\xb6rwell pentru copiii regelui Gustaf al IV-lea Adolf, a fost modelat dup\xc4\x83 vila italian\xc4\x83 construit\xc4\x83 la Drottningholm de Louis Gallodier. Acest palat a fost casa sau re\xc8\x99edin\xc8\x9ba de var\xc4\x83 a mai multor membri ai familiei regale p\xc3\xa2n\xc4\x83 \xc3\xaen 1966 c\xc3\xa2nd regele Gustaf al VI-lea Adolf l-a cedat Primului Ministru, transform\xc3\xa2ndu-l \xc3\xaentr-o cas\xc4\x83 de oaspe\xc8\x9bi pentru vizitatorii oficiali ale altor state (\xc8\x99efi de stat sau \xc8\x99efi ai guvernului). \xc3\x8en aprilie 2009, Primul Ministru Fredrik Reinfeldt a anun\xc8\x9bat c\xc4\x83 Palatul \xc3\xaei va fi cedat \xc3\xaenapoi regelui \xc8\x99i c\xc4\x83 astfel va putea fi folosit de c\xc4\x83tre Victoria, Prin\xc8\x9besa Mo\xc8\x99tenitoare a Suediei \xc8\x99i so\xc8\x9bul acesteia, Prin\xc8\x9bul Daniel, Duce de V\xc3\xa4sterg\xc3\xb6tland. Ace\xc8\x99tia ocup\xc4\x83 Palatul Haga din toamna anului 2010.\n_START_SECTION_\nLinia de succesiune\n_START_PARAGRAPH_\nActul de succesiune din 1810 prevede regulile care asigur\xc4\x83 linia de succesiune \xc8\x99i desemneaz\xc4\x83 mo\xc8\x99tenitorul legitim al tronului suedez. Articolul 4 precizeaz\xc4\x83 c\xc4\x83 at\xc3\xa2t monarhul c\xc3\xa2t \xc8\x99i membrii Familiei Regale trebuie s\xc4\x83 fie \xc3\xaen permanen\xc8\x9b\xc4\x83 cre\xc8\x99tini protestan\xc8\x9bi ai credin\xc8\x9bei pure evanghelice (membri ai Bisericii Suedeze). O rescriere a Actului, aplicat\xc4\x83 \xc3\xaen 1980, a schimbat \xc3\xaen mod fundamental regulile de succesiune f\xc4\x83c\xc3\xa2nd posibil accesul la tron al primului n\xc4\x83scut, indiferent de sex (p\xc3\xa2n\xc4\x83 \xc3\xaen acel moment, doar primul fiu al regelui putea accede la tron). Astfel, Prin\xc8\x9besa Victoria a devenit Prin\xc8\x9bes\xc4\x83 Mo\xc8\x99tenitoare \xc3\xaen detrimentul fratelui s\xc4\x83u mai mic Prin\xc8\x9bul Carl Philip care fusese n\xc4\x83scut drept Prin\xc8\x9b Mo\xc8\x99tenitor. \xc3\x8en prezent, Articolul 1 al Actului de Succesiune limiteaz\xc4\x83 num\xc4\x83rul poten\xc8\x9bial al pretenden\xc8\x9bilor la tron, astfel \xc3\xaenc\xc3\xa2t doar descenden\xc8\x9bii lui Carol al XVI-lea Gustaf pot mo\xc8\x99teni tronul. \xc3\x8en cazul \xc3\xaen care Casa Regal\xc4\x83 se va stinge, Parlamentul nu are obliga\xc8\x9bia s\xc4\x83 aleag\xc4\x83 o nou\xc4\x83 Cas\xc4\x83 Regal\xc4\x83, a\xc8\x99a cum era cazul p\xc3\xa2n\xc4\x83 la reforma constitu\xc8\x9bional\xc4\x83 din anii 1970.'